<classify> IKIWA leo Zanzibar inaadhimisha miaka 56 ya Uhuru, Rais Dk John Magufuli amesema kuwa hatosita kumshughulikia mtu au kikundi cha watu, chenye nia mbaya ya kutaka kuuvunja Muungano wa Tanzania Bara na Visiwani.Rais Dk Magufuli pia ameahidi kuyalinda ya Mapinduzi ya Zanzibar, kwa nguvu zote na kupambana na watu wanaobeza maendeleo yaliyofikiwa kwa maslahi ya wananchi. Magufuli alisema hayo wakati akiweka jiwe la msingi katika Shule ya Sekondari ya Mwanakwerekwe mkoa wa Mjini Magharibi Unguja, iliyojengwa kwa mkopo wa Sh bilioni mbili kutoka Benki ya Dunia ikiwa ni sehemu ya Shamra shamra za Miaka 56 ya Mapinduzi ya Zanzibar, zinazofikia kilele chake leo.Alisema Muungano kati ya Tanzania Bara na Visiwani, una tija kubwa kwa pande zote mbili huku na kuwa ni hatua ya kipekee kwa wa nchi mbili kuungana kwa hiari na hivyo kamwe hawezi kukubali muungano huo uingie dosari.Amani na utulivu ndio msingi mkubwa wa huu Muungano, wazanzibari wamekuwa wakinufaika na Muungano huu kwa kuishi Bara huku wa Bara nao wakinufaika na faida za Muungano, watu wameoana, wanafanyabiashara pamoja na kuishi pamoja kama ndugu, alisema.Akizungumzia Mapinduzi ya Zanzivar, Rais Magufuli aisema wapo watu wamekuwa na tabia ya kubeza Mapinduzi ya Zanzibar ambayo yamefanyika kwa wananchi kumwaga damu zao na Nitashirikiana na Rais Dk Ali Mohamed Shein kulinda na kudumisha Mapinduzi yetu ya Januari mwaka 1964 ambayo yalileta utu wa Mzanzibari kuwa huru katika nchi yake na kuheshimika, alisema.Rais Magufuli aliongeza kuwa Mapinduzi ya Zanzibar ya Januari 1964, yamefungua mafanikio ya sekta mbalimbali ikiwemo elimu ambayo kabla ya hapo ilikuwa ikitolewa kwa misingi ya ubaguzi na kuwa mafanikio hayo yamekuja baada ya serikali kuweka kipaumbele katika sekta ya elimu kwa kuwapatia wanafunzi elimu bure kuanzia maandalizi,msingi hadi Sekondari.Aliongeza kuwa kabla ya mapinduzi ,elimu ilikuwa ikitolewa kwa misingi ya ubaguzi na kuwa matabaka machache ndiyo yaliyokuwa yakifaidika na kuipongeza serikali ya Mapinduzi ya Zanzibar kwa kutekeleza misingi ya kutoa elimu bure kama ilivyoasisiwa na rais wa kwanza wa Zanzibar hayati Abeid Amani Karume.Kwa mfano, alisema idadi ya wanafunzi wa elimu ya maandalizi imeongezeka kutoka 238 hadi kufika 382,wakati wanafunzi wa msingi wameongezeka kutoka 299 hadi kufikia 381,huku idadi ya wanafunzi wa vyuo vikuu ikiongezeka na kufikia 3,624 pamoja na idadi ya vyuo vikuu vyenyewe.Hayo ni mafanikio makubwa ambayo tunastahili kujivunia kwa sababu yameleta maendeleo makubwa katika sekta ya elimu na kuongeza idadi ya wahitimu, alisema. Pia Rais Magufuli alionesha kukerwa na kitendo cha mkandarasi wa Shule hiyo ya Mwanakwerekwe, kushindwa kumaliza ujenzi wa shule hiyo kwa wakati, ambapo alitakiwa kuwa amemaliza ujenzi wake Agosti 19 mwaka jana.Kutokana na kushindwa kumaliza ujenzi huo kwa muda uliokuwa umetengwa, Rais Magufuli alimtaka mkandarasi huyo ifikapo Machi mwaka huu awe amemaliza ujenzi wote. Pia, aliagiza watendaji wakuu kutowavumilia wakandarasi wanaoshindwa kumaliza kazi zao kwa wakati, kwa kuwa wengi wao hufanya hivyo makusudi ili kuongeza gharama za ujenzi na wakishindwa kudhibitiwa tabia hiyo itaendelea.Alisema sababu za mkandarasi kusema ameshindwa kumaliza kazi kwa wakati, sababu alikosa mchanga au kunyesha kwa mvua kubwa, hazitakiwi kuvumiliwa hata siku moja. Alisema kuwa wanafunzi wanataka kuingia madarasani na kuanza kusoma huku akisisitiza kuwa kuchelewa kumalizika kwa madarasa hayo kunawaathiri wanafunzi husika.Alisema Benki ya Dunia imeonesha kuiamini Serikali ya Mapinduzi ya Zanzibar na ndio maana imeikopesha kiasi hicho cha fedha kwa ajili ya ujenzi, hivyo mkandarasi hapaswi kuathiri imani hiyo ya benki hiyo kwa serikali ya Zanzibar. Mapema Waziri wa Elimu na Mafunzo ya Amali, Riziki Pembe Juma aliipongeza Benki ya Dunia kwa kutekeleza miradi ya ujenzi wa shule za ghorofa zinazoendelea kujengwa Unguja na Pemba.Alisema ujenzi wa shule hizo ni utekelezaji wa mradi wa kuinua uwezo wa wanafunzi wa shule, unaotekelezwa na Benki ya Dunia na kuzihusisha jumla ya shule 22. Katibu Mkuu Wizara ya Elimu na Mafunzo ya Amali Idrissa Muslim Hijja alisema mradi huo utahusisha jumla ya shule 22 utagharimu jumla ya Sh bilioni 80 ikiwa ni mkopo kutoka Benki ya Dunia.  <topic>: kitaifa 